## Odluka o sanaciji Kliničke bolnice Dubrava Zagreb

### NN 35/2013 (25.3.2013.), Odluka o sanaciji Kliničke bolnice Dubrava Zagreb

VLADA REPUBLIKE HRVATSKE

641

Na temelju članka 4. stavka 3. Zakona o sanaciji javnih ustanova (»Narodne novine«, broj 136/2012), Vlada Republike Hrvatske je na sjednici održanoj 21. ožujka 2013. godine donijela

ODLUKU

O SANACIJI KLINIČKE BOLNICE DUBRAVA ZAGREB

I.

Ovom Odlukom uređuje se postupak i način provođenja sanacije zdravstvene ustanove Kliničke bolnice Dubrava Zagreb kojoj je osnivač Republika Hrvatska.

II.

Postupak sanacije provodi se radi nemogućnosti pokrivanja nastalog gubitka i ispunjavanja novčanih obveza u zakonom utvrđenim rokovima, u cilju postizanja financijske stabilnosti i jačanja odgovornosti u upravljanju, te povećanja kvalitete i efikasnosti u obavljanju djelatnosti Kliničke bolnice Dubrava.

III.

Postupak sanacije uključuje:

1. analizu i utvrđivanje uzroka nastalog gubitka i nemogućnosti ispunjavanja novčanih obveza Kliničke bolnice Dubrava u zakonom utvrđenim rokovima, koja između ostaloga obuhvaća analize:

– troškova koji proizlaze iz prava zaposlenika i pacijenata na koje Klinička bolnica Dubrava nije mogla utjecati,

– troškova na koje je Klinička bolnica Dubrava mogla utjecati,

– ugovorenih cijena usluga i limita dodijeljenih od strane Hrvatskog zavoda za zdravstveno osiguranje te ostalih prihoda Kliničke bolnice Dubrava;

2. pregovore s vjerovnicima;

3. podmirivanje obveza;

4. otpis potraživanja;

5. svođenje rokova ispunjavanja novčanih obveza u zakonom utvrđene rokove;

6. provođenje Programa sanacije, kojim se utvrđuju mjere reorganizacije i racionalizacije poslovanja Kliničke bolnice Dubrava kojima će se osigurati stabilnost poslovanja i onemogućiti stvaranja novih gubitaka.

IV.

U postupak sanacije ulaze obveze i potraživanja Kliničke bolnice Dubrava utvrđeni na dan 31. prosinca 2012. godine.

Obveze Kliničke bolnice Dubrava podmirit će se na teret sredstava državnog proračuna Republike Hrvatske, od strane Ministarstva financija.

Hrvatski zavod za zdravstveno osiguranje, nakon provedenih pregovora s vjerovnicima Kliničke bolnice Dubrava, dostavit će Ministarstvu financija specifikaciju obveza po vjerovnicima i rokovima plaćanja.

Nakon što Hrvatski zavod za zdravstveno osiguranje zaključi s vjerovnicima iz stavka 3. ove točke ugovore o iznosima i rokovima podmirenja obveza Kliničke bolnice Dubrava, ista otpisuje potraživanja prema Hrvatskom zavodu za zdravstveno osiguranje utvrđena na dan 31. prosinca 2012. godine.

V.

Za provođenje sanacije Kliničke bolnice Dubrava imenuje se sanacijski upravitelj i Sanacijsko vijeće sastavljeno od predstavnika Ministarstva zdravlja (predsjednik Sanacijskog vijeća), Ministarstva financija i Kliničke bolnice Dubrava.

Odluke Sanacijskog vijeća donose se jednoglasno.

VI.

Ministar zdravlja obvezan je donijeti Naputak o metodologiji izrade i provođenju Programa sanacije zdravstvene ustanove u roku od 10 dana od dana stupanja na snagu ove Odluke.

Sanacijsko vijeće Kliničke bolnice Dubrava iz točke V. ove Odluke obvezno je donijeti Prijedlog programa sanacije Kliničke bolnice Dubrava u roku od 30 dana od dana stupanja na snagu ove Odluke, a na temelju Naputka iz stavka 1. ove točke.

Ministarstvo zdravlja obvezno je, radi ostvarenja ciljeva sanacije, u roku od tri mjeseca od dana stupanja na snagu ove Odluke, na temelju Prijedloga programa sanacije iz stavka 2. ove točke donijeti Program sanacije Kliničke bolnice Dubrava.

Sanacijski upravitelj, Sanacijsko vijeće i Ministarstvo zdravlja, sukladno svojim nadležnostima, provode Program sanacije iz stavka 3. ove točke u roku od 12 mjeseci od dana donošenja Programa sanacije.

VII.

Sanacijski upravitelj i Sanacijsko vijeće iz točke V. ove Odluke imaju prava, obveze i ovlaštenja propisana Zakonom o sanaciji javnih ustanova, te se na njih na odgovarajući način primjenjuju odredbe članaka 57. do 63. Zakona o zdravstvenoj zaštiti (»Narodne novine«, br. 150/2008, 71/2010, 139/2010, 22/2011, 84/2011, 12/2012, 35/2012, 70/2012 i 144/2012) i važećeg Statuta Kliničke bolnice Dubrava.

VIII.

Sanacijski upravitelj Kliničke bolnice Dubrava za svoj rad je odgovoran Sanacijskom vijeću Kliničke bolnice Dubrava, ministru zdravlja i Vladi Republike Hrvatske.

Visina plaće sanacijskog upravitelja Kliničke bolnice Dubrava utvrđuje se na način i u visini kao i plaća ravnatelja Kliničke bolnice Dubrava.

Sredstva potrebna za financiranje sanacijskog upravitelja Kliničke bolnice Dubrava osigurava Klinička bolnica Dubrava.

Naknade članovima Sanacijskog vijeća Kliničke bolnice Dubrava utvrđuju se u visini utvrđenoj Odlukom o visini naknade članovima povjerenstava, vijeća, savjeta, radnih skupina i drugih sličnih tijela, klase: 120-02/11-01/04, urbroja: 5030120-11-1, od 5. svibnja 2011. godine i urbroja: 5030120-11-5, od 18. kolovoza 2011. godine.

Sredstva potrebna za financiranje Sanacijskog vijeća Kliničke bolnice Dubrava osiguravaju se u državnom proračunu Republike Hrvatske, na razdjelu Ministarstva zdravlja.

IX.

Od dana stupanja na snagu ove Odluke, te za vrijeme od dvije godine nakon dana stupanja na snagu odluke o završetku sanacije Kliničke bolnice Dubrava, prestaju ovlasti tijela upravljanja ove zdravstvene ustanove.

X.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/13-04/108

Urbroj: 50301-04/04-13-2

Zagreb, 21. ožujka 2013.

Predsjednik

Zoran Milanović, v. r.

Odluka, NN 35/2013-641